Otradno (Jalta municipo)

Otradno (ruse Отрадное, ukraine Відрадне, krime-tatare Mağaraç; ankaŭ ruse kaj ukraine oni ofte uzas la historian nomon Magaraĉo) estas urbotipa loĝloko de la Jalta municipo en Krimeo. La rusa/ukraina nomo de la loĝloko signifas "ĝojiga, konsola", dum la historia krime-tatara nomo signifas "fonto". Administre la loĝloko apartenas al la Masandra komunumo. Otradno situas oriente de Jalto, proksime al la Nikita botanika ĝardeno. En la loĝloko loĝas ĉirkaŭ 600 homoj (plejparte rusoj kaj ukrainoj). La loĝloko estas buse atingebla el Jalto. La loĝloko aperis en la jaro 1828, kiam ĉi tie oni fondis la eksperimentan vitejon, kie oni esploris diversajn specojn de vinberujoj. En la jaro 1851 ĉi tie estis konstruita la vinfarejo "Magaraĉ", kiu nun estas unu el la plej bonaj vinfarejoj de Krimeo. En la parka zono de la loĝloko troviĝas granda ripozejo "Pribreĵnij".